La o zi după ce BNR a menținut dobânda de referință la 7%/an, valoare stabilită în ianuarie 2023, una dintre cele mai ridicate din Uniunea Europeană, piața monetar-valutară părea a se afla încă în vacanța de la începutul lunii.
Decizia este una firească, atâta vreme cât inflația se află la un nivel aproape dublu față de ținta BNR de 2,5%±1 punct procentual.
INS a anunțat marți că rata anuală a inflaţiei a scăzut în aprilie la 5,9% comparativ cu aprilie 2023. În martie rata s-a situat la 6,61%. Față de decembrie 2023 prețurile au crescut luna trecută cu 2,4%.
Culoarul de tranzacționare a euro s-a îngustat la 4,975 – 4,976 lei iar media euro a alunecat insesizabil de la 4,9765 la 4,9763 lei, în ciuda faptului că în regiune se manifesta un sentiment optimist, care a apreciat monedele de la marginea zonei.
Lichiditatea excesivă din piața monetară, de care profită Trezoreria Statului pentru a se împrumuta, a stabilizat nivelul indicilor ROBOR, de la sfârșitul lui martie.
Indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, a stagnat la 6,05%. Indicele la șase luni, folosit la calcularea ratelor la creditele ipotecare, s-a oprit la 6,07% iar cel la 12 luni a revenit de la 6,07 la 6,08%.
Indicele principal al sentimentului economic din Germania, măsurat de Institutul ZEW, a crescut de la 42,9 în aprilie la 47,1 în mai. Această evoluție a ridicat cotațiile euro la 1,0775 – 1,0799 dolari și a depreciat media monedei americane de la 4,6156 la 4,6109 lei.
Cursul francului elvețian a coborât la 5,0812 lei iar cel al lirei sterline a crescut marginal la 5,7827 lei.
Prețul gramului de aur a crescut marginal la 347,7572 lei, după ce metalul galben s-a apreciat la 2.334,30 – 2.348,60 dolari/uncie.
Media monedelor din regiune s-a apreciat la 386,64 forinți/euro, respectiv 4,2812 zloți/euro.
În ciuda deprecierii monedei americane, bitcoin scădea marți de la 63.095 dolari la 61.400 dolari. Ethereum fluctua în culoarul 2.882 – 2.959 dolari.
Sunt folosite date și informații disponibile miercuri până la ora 14:00